Man met jagluiperd agter tralies | Netwerk24
Man met jagluiperd agter tralies
'n Botswana-burger wat met 'n lewende jagluiperd in sy kattebak betrap is, gaan Kersfees agter tralies deurbring.
Archie Thero Bimbo het Dinsdag (10/12) vlugtig in die Kuruman-landdroshof op aanklagte van die onwettige handel in wilde diere verskyn.
Die jagluiperd waarop Vrydag beslag gelê is. Die voorval het buite Kuruman plaasgevind. Foto: Verskaf
Bimbo bly in aanhouding nadat landdros Mothusi Maje sy formele aansoek om borgtog tot later vandeesmaand uitgestel het.
Sy verskyning in die hof spruit uit gebeure toe hy Vrydag (06/12) net buite Kuruman in die besit van 'n lewendige jagluiperd en leeubene betrap is.
Die polisie het inligting ontvang dat Bimbo van plan is om 'n jagluiperd en leeubene aan iemand in Suid-Afrika te verkoop.
Die transaksie is gereël en Bimbo is met die jagluiperd en bene betrap toe lede van die Valke se eenheid vir ernstige georganiseerde misdaad, die Kuruman-veediefstaleenheid en die Kuruman-hoofwegpatrollie op hom toegeslaan het.
Die lagluiperd het mediese behandeling ontvang en is in 'n rehabilitasiesentrum vir wilde diere opgeneem.